title: 2010/517/ЕС: Решение на Европейския парламент от 5 май 2010 година относно приключването на сметките на Европейската агенция за авиационна безопасност за финансовата 2008 година

text:
               25.9.2010

               BG

               Официален вестник на Европейския съюз

               L 252/140

         РЕШЕНИЕ НА ЕВРОПЕЙСКИЯ ПАРЛАМЕНТ
   от 5 май 2010 година
   относно приключването на сметките на Европейската агенция за авиационна безопасност за финансовата 2008 година
   (2010/517/ЕС)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция за авиационна безопасност за финансовата 2008 година,
   като взе предвид доклада на Сметната палата относно годишните отчети на Европейската агенция за авиационна безопасност за финансовата 2008 година, придружен от отговорите на Агенцията (1),
   като взе предвид препоръката на Съвета от 16 февруари 2010 г. (5827/2010 – C7-0061/2010),
   като взе предвид член 276 от Договора за ЕО и член 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,
   като взе предвид Регламент (ЕО) № 216/2008 на Европейския парламент и на Съвета (3) за създаване на Европейска агенция за авиационна безопасност, и по-специално член 60 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (4), и по-специално член 94 от него,
   като взе предвид член 77 и приложение VI към своя правилник,
   като взе предвид доклада на Комисията по бюджетен контрол и становището на Комисията по транспорт и туризъм (A7-0068/2010),

               1.

               Одобрява приключването на сметките на Европейската агенция за авиационна безопасност за финансовата 2008 година

               2.

               Възлага на своя председател да предаде настоящото решение на изпълнителния директор на Европейската агенция за авиационна безопасност, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 304, 15.12.2009 г., стр. 21.

      (2)  ОВ L 248, 16.9.2002 г., стр. 1.

      (3)  ОВ L 79, 19.3.2008 г., стр. 1.

      (4)  ОВ L 357, 31.12.2002 г., стр. 72.


title: Решение (ЕС) 2016/1915 на Комисията от 27 октомври 2016 година за изменение на Решение (ЕС) 2015/2300 относно изплащането в евро от страна на Обединеното кралство на някои разходи, произтичащи от секторното законодателство в областта на селското стопанство (нотифицирано под номер С(2016) 6807)

text:
               1.11.2016

               BG

               Официален вестник на Европейския съюз

               L 296/13

         РЕШЕНИЕ (ЕС) 2016/1915 НА КОМИСИЯТА
   от 27 октомври 2016 година
   за изменение на Решение (ЕС) 2015/2300 относно изплащането в евро от страна на Обединеното кралство на някои разходи, произтичащи от секторното законодателство в областта на селското стопанство

         (нотифицирано под номер С(2016) 6807)

   (само текстът на английски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 108 от него,
   като има предвид, че:

               (1)

               Съгласно член 108 от Регламент (ЕС) № 1306/2013 държавите членки, които не са въвели еврото и които решат да изплащат в евро разходите, породени от секторното законодателство в областта на селското стопанство, вместо в своята национална парична единица, трябва да предприемат мерки, чрез които да се гарантира, че използването на еврото не осигурява систематично предимство спрямо използването на националната парична единица.

               (2)

               С Решение (ЕС) 2015/2300 на Комисията (2) относно изплащането в евро от страна на Обединеното кралство на някои разходи, произтичащи от секторното законодателство в областта на селското стопанство, бяха одобрени такива мерки, съобщени от Обединеното кралство.

               (3)

               На 25 август 2016 г. Обединеното кралство уведоми Комисията за намерението си да разшири обхвата на тези мерки, за да включват схеми за помощи за намаляване на млекопроизводството и извънредна помощ за млекопроизводителите и земеделските стопани от други сектори на животновъдството.

               (4)

               Съгласно уведомлението мерките за предотвратяване на систематично предимство в резултат от използването на еврото вместо националната валута, приети с предходното Решение (ЕС) 2015/2300, следва да се прилагат и към тези схеми за помощи. Решение (ЕС) 2015/2300 следва да бъде съответно изменено с настоящото решение,

         ПРИЕ НАСТОЯЩОТО РЕШЕНИЕ:
   Член 1
   В края на таблицата в приложението към Решение (ЕС) 2015/2300 се добавят следните два реда:

                  „Помощ за намаляване на млекопроизводството

                  Делегиран регламент (ЕС) 2016/1612

                  Извънредна помощ за приспособяване на млекопроизводителите и земеделските стопани в други сектори на животновъдството

                  Делегиран регламент (ЕС) 2016/1613“

   Член 2
   Адресат на настоящото решение е Обединеното кралство Великобритания и Северна Ирландия.

      Съставено в Брюксел на 27 октомври 2016 година.

            За Комисията

         Phil HOGAN

            Член на Комисията

      (1)  ОВ L 347, 20.12.2013 г., стр. 549.

      (2)  Решение (ЕС) 2015/2300 на Комисията от 8 декември 2015 г. относно изплащането в евро от страна на Обединеното кралство на някои разходи, произтичащи от секторното законодателство в областта на селското стопанство (ОВ L 324, 10.12.2015 г., стр. 35).


title: 2013/275/ЕС: Решение на Съвета от 10 юни 2013 година за подписване, от името на Европейския съюз, на Договора от Пекин относно аудиовизуалните изпълнения

text:
               12.6.2013

               BG

               Официален вестник на Европейския съюз

               L 160/1

      РЕШЕНИЕ НА СЪВЕТА

   от 10 юни 2013 година
   за подписване, от името на Европейския съюз, на Договора от Пекин относно аудиовизуалните изпълнения
   (2013/275/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 114 във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               На 7 ноември 2000 г. Съветът упълномощи Комисията да води преговори в рамките на Световната организация за интелектуална собственост (СОИС), за да осигури участието на Европейската общност в дипломатическата конференция, проведена в Женева от 7 до 20 декември 2000 г., с цел да бъде създаден инструмент за защита на правата на изпълнителите върху техните аудиовизуални изпълнения.

               (2)

               Преговорите бяха успешно приключени на повторно свиканата дипломатическа конференция, проведена в Пекин от 20 до 26 юни 2012 г., и на 24 юни 2012 г. беше приет Пекинският договор на СОИС относно аудиовизуалните изпълнения („Пекински договор“).

               (3)

               Пекинският договор установява набор от нови международни правила в областта на сродните права, които имат за цел да се гарантира адекватна защита и възнаграждение на аудиовизуалните изпълнители.

               (4)

               Пекинският договор е открит за подписване от страни с право на участие в него в продължение на една година след приемането му.

               (5)

               Съюзът има изключителна компетентност по редица разпоредби от Пекинския договор, по които е било прието съответно законодателство на Съюза. Поради това Пекинският договор следва да бъде подписан от името на Съюза при условие за сключването му на по-късна дата.

               (6)

               С подписването на Пекинския договор Съюзът не упражнява споделена компетентност, тъй като държавите членки запазват своята компетентност в областите, обхванати от Пекинския договор, които не засягат общите правила или не изменят обхвата на тези правила,

         ПРИЕ НАСТОЯЩОТО РЕШЕНИЕ:
   Член 1
   С настоящото се одобрява подписването, от името на Съюза, на Пекинския договор на СОИС относно аудиовизуалните изпълнения („Пекински договор“), при условие че посоченият договор бъде сключен (1).
   Член 2
   Председателят на Съвета се оправомощава да посочи лицето(ата), упълномощено(и) да подпише(ат) Пекинския договор от името на Съюза.
   Член 3
   Настоящото решение влиза в сила в деня на приемането му.

      Съставено в Люксембург на 10 юни 2013 година.

            За Съвета

            Председател

         L. VARADKAR

      (1)  Текстът на Пекинския договор ще бъде публикуван заедно с решението за сключването му.


title: 2009/511/ЕО: Решение на Съвета от 22 юни 2009 година за сключване на Споразумението между Европейската общност и Обединените арабски емирства относно някои аспекти на авиационните услуги

text:
               3.7.2009

               BG

               Официален вестник на Европейския съюз

               L 173/5

      РЕШЕНИЕ НА СЪВЕТА

   от 22 юни 2009 година
   за сключване на Споразумението между Европейската общност и Обединените арабски емирства относно някои аспекти на авиационните услуги
   (2009/511/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 80, параграф 2 във връзка с член 300, параграф 2, първа алинея, първо изречение и параграф 3, първа алинея от него,
   като взе предвид предложението на Комисията,
   като взе предвид становището на Европейския парламент (1),
   като има предвид, че:

               (1)

               На 5 юни 2003 г. Съветът оправомощи Комисията да започне преговори с трети държави относно замяната на някои разпоредби в действащите двустранни споразумения със споразумение с Общността.

               (2)

               От името на Общността Комисията договори Споразумение с Обединените арабски емирства относно някои аспекти на авиационните услуги (2) в съответствие с механизмите и насоките в приложението към решението на Съвета, с което Комисията се оправомощава да започне преговори с трети държави относно замяната на някои разпоредби в действащите двустранни споразумения със споразумение с Общността.

               (3)

               Споразумението бе подписано от името на Общността на 30 ноември 2007 г. при условие сключването му на по-късна дата в съответствие с Решение 2008/87/ЕО на Съвета (3).

               (4)

               Споразумението следва да бъде одобрено,

         РЕШИ:
   Член 1
   Споразумението между Европейската общност и Обединените арабски емирства относно някои аспекти на въздухоплавателните услуги се одобрява от името на Общността.
   Член 2
   Председателят на Съвета е оправомощен да посочи лицето/лицата, упълномощено(и) да направи(ят) нотификацията, предвидена в член 9, параграф 1 от споразумението.

      Съставено в Люксембург на 22 юни 2009 година.

            За Съвета

            Председател

         J. ŠEBESTA

      (1)  ОВ C 66 Е, 20.3.2009 г., стр. 84.

      (2)  ОВ L 28, 1.2.2008 г., стр. 21.

      (3)  ОВ L 28, 1.2.2008 г., стр. 20.


title: Решение (ЕС) 2015/632 на Съвета от 20 април 2015 година за отмяна на Решение 77/706/ЕИО на Съвета за определяне на общностната цел за намаляване потреблението на основни източници на енергия в случай на трудности при снабдяването със суров нефт и нефтопродукти и на Решение 79/639/ЕИО на Комисията относно определянето на подробни правила за прилагането на Решение 77/706/ЕИО на Съвета

text:
               23.4.2015

               BG

               Официален вестник на Европейския съюз

               L 104/12

         РЕШЕНИЕ (ЕС) 2015/632 НА СЪВЕТА
   от 20 април 2015 година
   за отмяна на Решение 77/706/ЕИО на Съвета за определяне на общностната цел за намаляване потреблението на основни източници на енергия в случай на трудности при снабдяването със суров нефт и нефтопродукти и на Решение 79/639/ЕИО на Комисията относно определянето на подробни правила за прилагането на Решение 77/706/ЕИО на Съвета
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 122, параграф 1 от него,
   като взе предвид предложението на Европейската комисия,
   като има предвид, че:

               (1)

               Със своето Решение 77/706/ЕИО (1) Съветът реши да създаде механизъм за определяне на общностна цел за намаляване на потреблението на първични енергийни източници в случай на смущения в доставките на суров нефт и нефтопродукти.

               (2)

               Със своето Решение 79/639/ЕИО (2) Комисията определи подробни правила за прилагането на Решение 77/706/ЕИО на Съвета.

               (3)

               Решения 77/706/ЕИО и 79/639/ЕИО установяват сложни процедури, създаващи значителна административна тежест както за държавите членки, така и за Комисията, включително различни задължения за докладване. Тези процедури не са намерили никакво практическо приложение.

               (4)

               В случай на смущения в доставките на суров нефт или нефтопродукти, запасите за извънредни ситуации могат бързо и ефикасно да заместят липсващите количества, без при това да се наруши стопанската дейност или да се възпрепятства мобилността. Поради това запасите за извънредни ситуации вече се считат за основен инструмент за реагиране на смущения в снабдяването.

               (5)

               Освен това с Директива 2009/119/ЕО на Съвета (3) се създава подсилена рамка относно запасите за извънредни ситуации, гарантирането на тяхната наличност и физическата достъпност и установяването на процедурите за тяхното използване.

               (6)

               В Директива 2009/119/ЕО също така се изисква държавите членки да имат установени процедури, за да наложат общи или специални ограничения на потреблението, inter alia, чрез приоритетно разпределяне на нефтопродукти на определени групи потребители.

               (7)

               По програмата на Комисията за пригодност и резултатност на регулаторната рамка систематично се извършват прегледи на правните актове на Съюза, с цел да се открият възможности за опростяване и намаляване на регулаторната тежест.

               (8)

               Поради това решения 77/706/ЕИО и 79/639/ЕИО следва да бъдат отменени,

         ПРИЕ НАСТОЯЩОТО РЕШЕНИЕ:
   Член 1
   Решения 77/706/ЕИО и 79/639/ЕИО се отменят.
   Член 2
   Настоящото решение влиза в сила на двадесетия ден след публикуването му в Официален вестник на Европейския съюз.

      Съставено в Люксембург на 20 април 2015 година.

            За Съвета

            Председател

         J. DŪKLAVS

      (1)  Решение 77/706/ЕИО на Съвета от 7 ноември 1977 г. за определяне на общностната цел за намаляване потреблението на основни източници на енергия в случай на трудности при снабдяването със суров нефт и нефтопродукти (ОВ L 292, 16.11.1977 г., стр. 9).

      (2)  Решение 79/639/ЕИО на Комисията от 15 юни 1979 г. относно определянето на подробни правила за прилагането на Решение 77/706/ЕИО на Съвета (ОВ L 183, 19.7.1979 г., стр. 1).

      (3)  Директива 2009/119/ЕО на Съвета от 14 септември 2009 г. за налагане на задължение на държавите членки да поддържат минимални запаси от суров нефт и/или нефтопродукти (ОВ L 265, 9.10.2009 г., стр. 9).


title: Решение 2011/691/ОВППС на Съвета от 17 октомври 2011 година за удължаване на мандата на специалния представител на Европейския съюз в Косово

text:
               18.10.2011

               BG

               Официален вестник на Европейския съюз

               L 271/48

         РЕШЕНИЕ 2011/691/ОВППС НА СЪВЕТА
   от 17 октомври 2011 година
   за удължаване на мандата на специалния представител на Европейския съюз в Косово (1)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 4 февруари 2008 г. Съветът прие Съвместно действие 2008/124/ОВППС относно мисията на Европейския съюз в областта на върховенството на закона в Косово, EULEX KOSOVO (2) и Съвместно действие 2008/123/ОВППС (3) за назначаване на г-н Pieter FEITH за специален представител на Европейския съюз (СПЕС) в Косово.

               (2)

               На 5 май 2011 г. Съветът прие Решение 2011/270/ОВППС (4) за назначаване на г-н Fernando GENTILINI за СПЕС в Косово до 31 юли 2011 г.

               (3)

               На 28 юли 2011 г. Съветът прие Решение 2011/478/ОВППС (5) за удължаване на мандата на СПЕС до 30 септември 2011 г.

               (4)

               Мандатът на СПЕС следва да бъде удължен до 31 януари 2012 г.

               (5)

               СПЕС ще изпълнява мандата си в контекста на ситуация, която може да се влоши и да попречи на постигането на целите на външната дейност на Съюза, определени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Решение 2011/270/ОВППС се изменя, както следва:

               1.

               Член 1 се заменя със следното:
               „Член 1
               Специален представител на Европейския съюз
               Г-н Fernando GENTILINI се назначава за специален представител на Европейския съюз (СПЕС) в Косово от 1 май 2011 г. до 31 януари 2012 г. Мандатът на СПЕС може да бъде прекратен по-рано, ако Съветът вземе решение за това по предложение на върховния представител на Съюза по въпросите на външните работи и политиката на сигурност (ВП).“

               2.

               Член 5, параграф 1 се заменя със следното:
               „1.   Референтната сума, предназначена за покриване на разходите, свързани с мандата на СПЕС, за периода от 1 май 2011 г. до 30 септември 2011 г., e в размер на 690 000 EUR.
               Референтната сума, предназначена за покриване на разходите, свързани с мандата на СПЕС, за периода от 1 октомври 2011 г. до 31 януари 2012 г., e в размер на 770 000 EUR.“

         Член 2
   Влизане в сила
   Настоящото решение влиза в сила в деня на приемането му.
   Прилага се от 1 октомври 2011 г.

      Съставено в Брюксел на 17 октомври 2011 година.

            За Съвета

            Председател

         M. DOWGIELEWICZ

      (1)  Съгласно Резолюция 1244 (1999) на Съвета за сигурност на Организацията на обединените нации.

      (2)  ОВ L 42, 16.2.2008 г., стр. 92.

      (3)  ОВ L 42, 16.2.2008 г., стр. 88.

      (4)  ОВ L 119, 7.5.2011 г., стр. 12.

      (5)  ОВ L 197, 29.7.2011 г., стр. 12.


title: 2012/94/Евратом: Решение на Съвета от 19 декември 2011 година относно специалната програма, осъществявана посредством непреки действия, в изпълнение на Рамковата програма на Европейската общност за атомна енергия за ядрени изследвания и обучение (2012—2013 г.)

text:
               18.2.2012

               BG

               Официален вестник на Европейския съюз

               L 47/33

         РЕШЕНИЕ НА СЪВЕТА
   от 19 декември 2011 година
   относно специалната програма, осъществявана посредством непреки действия, в изпълнение на Рамковата програма на Европейската общност за атомна енергия за ядрени изследвания и обучение (2012—2013 г.)
   (2012/94/Евратом)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност за атомна енергия, и по-специално член 7 от него,
   като взе предвид предложението на Европейската комисия, представено след консултация с Научния и технически комитет,
   като взе предвид становището на Европейския парламент (1),
   като взе предвид становището на Европейския икономически и социален комитет (2),
   като има предвид, че:

               (1)

               Съвместните национални и европейски усилия в областта на научните изследвания и обучението са от съществено значение за насърчаване и гарантиране на икономическия растеж и благополучието на гражданите на Европа.

               (2)

               В съответствие с Решение 2012/93/Евратом на Съвета от 19 декември 2011 г. относно Рамковата програма на Европейската общност за атомна енергия за ядрени изследвания и обучение (2012—2013 г.) (3) (наричана по-нататък „Рамковата програма“) Рамковата програма ще се изпълнява посредством специални програми, в които са определени подробни правила за тяхното изпълнение, посочена е тяхната продължителност и са предвидени счетените за необходими средства.

               (3)

               Рамковата програма се състои от два вида дейности: непреки действия в областта на изследванията на енергията от термоядрен синтез и изследванията на ядреното делене, безопасността и радиационната защита, както и преки действия на Съвместния изследователски център (JRC) в областта на управлението на ядрените отпадъци, въздействието върху околната среда, безопасността и сигурността, имащи отношение най-вече към събития, свързани с ядрената енергия, и като се отчитат извлечените поуки от натрупания опит. Непреките действия следва да бъдат изпълнявани чрез настоящата специална програма.

               (4)

               За настоящата специална програма следва да се прилагат правилата за участие на предприятия, научноизследователски центрове и университети и за разпространение на резултатите от научните изследвания по Рамковата програма.

               (5)

               В съответствие с член 101 от Договора Общността е сключила редица международни споразумения в областта на ядрените изследвания, като следва да бъдат положени усилия за засилване на международното сътрудничество в областта на научните изследвания с оглед на по-нататъшното интегриране на Общността в световната научноизследователска общност. Двустранното международно сътрудничество се основава на надеждна правна рамка от споразумения за сътрудничество между Общността и трети държави. Рамковата програма е основата за прилагането на тези споразумения. Следователно в настоящата специална програма следва да могат да участват както за държави, които са сключили необходимите споразумения за тази цел, така също и — на равнище проекти и на принципа на взаимната полза — за образувания от трети държави и за международни организации за научно сътрудничество.

               (6)

               Настоящата специална програма следва да допринесе за насърчаване на устойчивото развитие и за осигуряване поддържането на подходяща култура на безопасност.

               (7)

               Доброто финансово управление на настоящата специална програма и нейното изпълнение следва да са осигурени по ефективен и удобен за потребителите начин, като същевременно се гарантира нейната правна сигурност и достъпност за всички участници в съответствие с Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (4) и Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (5).

               (8)

               Следва да бъдат предприети подходящи мерки — съответстващи на финансовите интереси на Съюза — за мониторинг както на ефективността на предоставената финансова подкрепа, така и на ефективността на усвояването на тези средства, за да бъдат предотвратени нередностите и измамите. В съответствие с Регламент (ЕО, Евратом) № 1605/2002, Регламент (ЕО, Евратом) № 2342/2002, Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности (6), Регламент (Евратом, ЕО) № 2185/96 на Съвета от11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (7) и Регламент (ЕО) № 1073/1999 на Европейския парламент и на Съвета от 25 май 1999 г. относно разследванията, провеждани от Европейската служба за борба с измамите (OLAF) (8) следва да се вземат необходимите мерки и за възстановяване на изгубени, неправомерно изплатени или нецелесъобразно използвани средства.

               (9)

               Всяка тематична област от настоящата специална програма следва да има собствен бюджетен ред в рамките на общия бюджет на Европейския съюз.

               (10)

               Научноизследователската дейност, провеждана в рамките на тази специална програма, следва да зачита основните етични принципи, включително тези, залегнали в Хартата на основните права на Европейския съюз,

         ПРИЕ НАСТОЯЩОТО РЕШЕНИЕ:
   Член 1
   Приема се, за периода от 1 януари 2012 г. до 31 декември 2013 г., специалната програма, осъществявана посредством непреки действия, в изпълнение на Рамковата програма на Европейската общност за атомна енергия за ядрени изследвания и обучение (2012—2013 г.) (наричана по-нататък „специалната програма“).
   Член 2
   Специалната програма подкрепя дейности за научни изследвания и обучение в областта на ядрената енергия, като обхваща целия диапазон от непреки научноизследователски действия, извършвани в следните тематични области:

               а)

               изследвания на енергията от термоядрен синтез (включително международния термоядрен експериментален реактор (ITER);

               б)

               изследвания в областта на ядреното делене, безопасността и радиационната защита.

         В приложението са изложени целите и общите насоки на дейностите, посочени в настоящия член.
   Член 3
   В съответствие с член 3 от Решение 2012/93/Евратом максималната сума за изпълнението на специалната програма е 2 327 054 000 EUR, до 15 % от които са за административни разходи на Комисията. Тази сума се разпределя, както следва:

               а)

               изследвания на енергията от термоядрен синтез

               2 208 809 000 EUR;

               б)

               ядрено делене, безопасност и радиационна защита

               118 245 000 EUR.

         Член 4
   Всички научни изследвания в рамките на специалната програма се провеждат в съответствие с основните етични принципи.
   Член 5
   1.   Специалната програма се изпълнява чрез схемите за финансиране, установени в приложение II към Решение 2012/93/Евратом.
   2.   За настоящата специална програма се прилагат правилата за участие на предприятия, научноизследователски центрове и университети и за разпространението на резултатите от изследванията, свързани с непреките действия, установени в Регламент (Евратом) № 139/2012 на Съвета от 19 декември 2011 г. за определяне на правилата за участие на предприятия, научноизследователски центрове и университети в непреките действия по Рамковата програма на Европейската общност за атомна енергия и за разпространение на резултатите от научните изследвания (2012—2013 г.) (9).
   Член 6
   1.   Комисията изготвя годишна работна програма за изпълнението на специалната програма, в която по-подробно се посочват изложените в приложението цели и научни и технологически приоритети, схемите за финансиране, които се използват за темите, по които се приемат предложения, както и графикът за изпълнение.
   2.   В работната програма се вземат предвид съответните научноизследователски дейности, провеждани от държавите-членки, асоциираните държави и европейските и международните организации. При необходимост тя се актуализира.
   3.   В работната програма се посочват критериите, въз основа на които се оценяват предложенията за непреките действия по схемите за финансиране и се извършва подборът на проектите. Критериите са върховите постижения, въздействието и изпълнението. В работната програма могат да бъдат доуточнени или добавени допълнителни изисквания, претегляния и прагове.
   4.   В работната програма може да се набележи следното:

               а)

               организациите, които получават финансиране под формата на членски внос;

               б)

               действията в подкрепа на дейността на конкретни правни субекти.

         Член 7
   1.   Комисията отговаря за изпълнението на специалната програма.
   2.   За целите на изпълнението на специалната програма Комисията се подпомага от консултативен комитет. Членовете на този комитет могат да бъдат различни, в зависимост от въпросите, включени в дневния ред на комитета. За аспектите, свързани с ядреното делене, съставът на този комитет и подробните правила и процедури за работа, които са приложими за него, са установените в Решение 84/338/Евратом, ЕОВС, ЕИО на Съвета от 29 юни 1984 г. относно структурите и процедурите за управлението и координацията на изследователската, развойната и демонстрационната дейност на Общността (10). За аспектите, свързани с термоядрения синтез, те са установените в Решението на Съвета от 16 декември 1980 г. за създаване на консултативен комитет на програмата за термоядрен синтез (11).
   3.   Комисията редовно информира комитета за цялостния напредък по изпълнението на специалната програма и му предоставя навременна информация за всички действия, които са предложени или финансирани по настоящата специална програма.
   Член 8
   Комисията осигурява провеждането на независимия мониторинг, оценка и преглед, предвидени в член 6 от Решение 2012/93/Евратом, по отношение на дейностите, провеждани в обхванатите от специалната програма области.
   Член 9
   Настоящото решение влиза в сила на третия ден след публикуването му в Официален вестник на Европейския съюз.

      Съставено в Брюксел на 19 декември 2011 година.

            За Съвета

            Председател

         M. KOROLEC

      (1)  Становище от 15 ноември 2011 г. (все още непубликувано в Официален вестник). Становище, прието след незадължителна консултация.

      (2)  ОВ C 318, 29.10.2011 г., стр. 127. Становище, прието след незадължителна консултация.

      (3)  Вж. страница 25 от настоящия брой на Официален вестник.

      (4)  ОВ L 248, 16.9.2002 г., стp. 1.

      (5)  ОВ L 357, 31.12.2002 г., стp. 1.

      (6)  ОВ L 312, 23.12.1995 г., стp. 1.

      (7)  ОВ L 292, 15.11.1996 г., стp. 2.

      (8)  ОВ L 136, 31.5.1999 г., стp. 1.

      (9)  Вж. страница 1 от настоящия брой на Официален вестник.

      (10)  ОВ L 177, 4.7.1984 г., стp. 25.

      (11)  Непубликувано.

      ПРИЛОЖЕНИЕ

         НАУЧНИ И ТЕХНОЛОГИЧЕСКИ ЦЕЛИ, ОБЩИ НАСОКИ НА ТЕМИТЕ И ДЕЙНОСТИТЕ

      I.   ТЕМАТИЧНИ ОБЛАСТИ НА ИЗСЛЕДВАНИЯТА
      I.A   Изследвания на енергията от термоядрен синтез

         Обща цел

      Развиване на база от знания за ITER и създаването му като основна стъпка към създаване на прототипни реактори за електроцентрали, които са безопасни, устойчиви, екологосъобразни и икономически жизнеспособни.

         Дейности

      1.   Създаване на ITER
      Общността носи особена отговорност в рамките на организацията „ITER“ като домакин на проекта и има водеща роля, по-специално по отношение на ръководството на Международната организация „ITER“, управлението и персонала, както и общата техническа поддръжка и административно обслужване.
      Участието на Общността като страна в ITER ще включва допълнителен принос към изграждането на оборудване и съоръжения, които са необходими на площадката на ITER, и подкрепа за проекта по време на изграждането.
      Научноизследователските и развойни дейности в подкрепа на изграждането на ITER ще се провеждат в асоциациите в областта на термоядрения синтез и в европейските предприятия в отрасъла. Те ще включват разработването и изпитването на компоненти и системи.
      2.   Научноизследователска и развойна дейност в подготовка на експлоатацията на ITER
      Програма със специална насоченост в областта на физиката и технологиите ще има за цел обединяване на проектните възможности за ITER и ще подготвя бързото започване на експлоатацията на ITER. Тя ще се осъществява чрез координирани експериментални и теоретични дейности и моделиране посредством съоръженията JET и други приложими експериментални и изчислителни устройства. Тя ще осигури на Европа необходимото въздействие върху проекта за ITER и ще подготви почвата за сериозна европейска роля в неговата експлоатация. Тя ще включва:

                  —

                  оценка на конкретни ключови технологии за работата на ITER чрез използване на подобренията JET (първа стена „тип ITER“, системи за загряване, диагностика),

                  —

                  проучване на работни сценарии за ITER посредством целеви експерименти върху JET и други съоръжения и координирани дейности по моделиране.

            3.   Ограничени технологични дейности в подготовка на DEMO
      Ключовите технологии и материали, необходими за лицензирането, изграждането и експлоатацията на електроцентралата DEMO, ще продължат да се разработват в асоциациите в областта на термоядрения синтез и предприятията в отрасъла, с цел да бъдат изпитани в ITER и да се даде възможност на европейската промишленост да изгради DEMO и да разработи бъдещи електроцентрали, които използват енергия от термоядрен синтез. Ще бъдат изпълнени следните дейности:

                  —

                  допълнителна работа от специалния екип по проекта във връзка с дейностите по инженерно проектиране и валидиране на прототипи с оглед подготовката за изграждане на международното съоръжение за облъчване на материали за термоядрения синтез, което ще се използва за изпитване на материали за електроцентрала, използваща термоядрен синтез,

                  —

                  разработване, изпитване на облъчването и моделиране на материали с ниско активиране и устойчиви на радиация; разработване на ключовите технологии, необходими за експлоатацията на електроцентрали, които използват термоядрен синтез, включително защита от йонизиращи лъчения; дейности по идейния проект за DEMO, включително във връзка с безопасността и околната среда.

            4.   Научноизследователска и развойна дейност в дългосрочен план
      Като се основава на дейностите, насочени конкретно към ITER и DEMO, специалната програма ще разшири компетентността и базата от знания в областите, стратегически свързани с бъдещите електроцентрали, които ще използват термоядрен синтез. Тези научноизследователски дейности ще доведат до подобрена техническа приложимост и икономическа жизнеспособност на енергията от термоядрен синтез. Конкретните дейности по Рамковата програма ще включват следните ограничени дейности:

                  —

                  проучване на подобрени концепции за схеми за магнитно задържане, включително стеларатори. Работата ще бъде съсредоточена върху подготовката за експлоатация на стеларатор W7-X, използване на съществуващите устройства за разширяване на базите данни от експериментите и преценяване на бъдещите перспективи за тези конфигурации,

                  —

                  експериментална и теоретична работа и по-нататъшно моделиране с крайна цел постигане на задълбочено познаване на свойствата на реакторната плазма при термоядрен синтез,

                  —

                  проучвания на социалните, научните и икономическите аспекти на производството на електроенергия от термоядрен синтез и дейности за насърчаване на обществената осведоменост и разбиране за термоядрения синтез.

            5.   Човешки ресурси, образование и обучение — изграждане на „поколението на ITER“
      Подходящите човешки ресурси и високо ниво на сътрудничество в рамките на тематичната област на термоядрения синтез, както за непосредствените, така и за средносрочните нужди на ITER и за по-нататъшното развитие на термоядрения синтез, ще бъдат осигурени чрез:

                  —

                  подкрепа на мобилността на научните работници между организациите, които участват в специалната програма, с цел насърчаване на засиленото сътрудничество и обединяване на научноизследователските дейности, както и насърчаване на международното сътрудничество,

                  —

                  висококвалифицирано обучение на инженери и дипломирани научни работници и такива с докторска степен, включително използването на съоръжения като платформи за обучение, специализирани семинари и работни срещи, и насърчаване на сътрудничеството между институциите в областта на висшето образование.

            6.   Инфраструктури
      Създаването на ITER в Европа в международната рамка, предоставена от организацията „ITER“, ще бъде част от новите изследователски инфраструктури с подчертано европейско измерение.
      7.   Трансфер на технологии, ангажиране на промишлеността и иновации
      ITER ще изисква нова и по-гъвкава организационна структура, за да се даде възможност породеният от него процес на иновации и технологически напредък да бъде бързо предаден на европейската промишленост, така че тя да стане по-конкурентоспособна. Това ще се постигне чрез:

                  —

                  насърчаване на иновациите и обмена на знания с университети, изследователски институти и промишлеността, включително чрез подходящо взаимодействие с организацията ITER и Европейското съвместно предприятие за развитие на термоядрената енергия (термоядрен синтез за енергия) („Fusion for Energy“(F4E) (като се предоставят равни възможности на партньорите от областта на промишлеността да участват в съответствие със съответните правила на Съюза в областта на обществените поръчки)

                  —

                  насърчаване на патентоването;

                  —

                  насърчаване на Форума за иновации в областта на термоядрения синтез, който ще разработи пътна карта за технологиите в областта на термоядрения синтез и инициативи за развитие на човешките ресурси, като се обърне внимание на иновациите и потенциала за създаване на нови продукти и услуги.

            I.Б.   Ядрено делене, безопасност и радиационна защита

         Обща цел

      Създаване на стабилна научно-техническа база с цел ускоряване на практическото развитие за по-безопасно управление на дълго живеещите радиоактивни отпадъци, като се повишава по-специално безопасността и същевременно се допринася за ефективно използване на ресурсите и ефективност на разходите за ядрена енергия, и се осигурява стабилна и социално приемлива система за защита на човека и околната среда от въздействието на йонизиращото лъчение.

         Дейности

      Ще бъдат предприети непреки действия в областта на ядреното делене, безопасността и радиационната защита в пет основни области на дейност, описани подробно по-долу. В контекста на засиления акцент върху ядрената безопасност, спомагащ за преориентирането на ядрените изследвания, областите на безопасността на съоръженията, радиационната защита (в т.ч. за медицински нужди) и оценката на риска ще се ползват с възможно най-голямо внимание. Налице са важни връзки с изследванията по Седмата рамкова програма на Съюза, приета с Решение № 1982/2006/ЕО на Европейския парламент и на Съвета от 18 декември 2006 г. относно Седмата рамкова програма на Европейската общност за научни изследвания, технологично развитие и демонстрационни дейности (2007—2013 г.) (1), по-специално в областта на енергетиката, европейските стандарти, образованието и обучението, опазването на околната среда, здравеопазването, материалознанието, управлението, общите инфраструктури, културата на сигурност и безопасност. Международното сътрудничество ще бъде насърчавано по много от изследователските дейности, като се отделя специално внимание на безопасността на ядрените съоръжения, и това ще се осъществява съвместно със съответните технически форуми и форуми на заинтересованите участници, описани в обосновката на дейностите за ядрено делене, безопасност и радиационна защита в точка I.Б от приложение I към Решение 2012/93/Евратом.
      1.   Управление на крайни радиоактивни отпадъци
      Инженерингови проучвания и демонстрации на проекти на геоложки хранилища с цел подготовка за експлоатация и същевременно осигуряване на оперативна безопасност. Изследвания, допринасящи за по-доброто познаване на отпадъците и тяхното поведение във времето, разработване на надеждни методологии за оценка на работата и безопасността, проучване на управленски и обществени въпроси, свързани с приемането от страна на обществото, и други дейности в подкрепа на изграждането на общо европейско виждане по основните проблеми, свързани с управлението на отпадъците от изхвърлянето до погребването им.
      2.   Реакторни системи
      При спазване на общата цел - провеждане на научни изследвания в подкрепа на безопасната експлоатация на всички реакторни системи (включително съоръженията, свързани с горивния цикъл), използвани в Европа, или, доколкото е необходимо за поддържане на достатъчно богат експертен опит в областта на ядрената безопасност в Европа, на тези видове реактори, които биха могли да се използват в бъдеще, като се обърне изключително внимание на аспектите на безопасността. Това включва оценката и управлението на продължителността на периода на експлоатация на централите, културата на безопасност (намаляване до минимум на риска от човешка и организационна грешка), усъвършенстваните методологии за оценяване на безопасността, цифровите инструменти за симулация, контролно-измервателните прибори, както и предотвратяването и ограничаването на тежки инциденти, заедно със свързаните дейности за оптимизиране управлението на знанията и за поддържане на компетентността.
      Дейностите включват в себе си основни и ключови хоризонтални научноизследователски дейности (като материалознанието) (2) и — едновременно с акцента най-вече върху аспектите на безопасността — изучаването на бъдещите реактори и всички аспекти на горивния цикъл като разделянето и преобразуването.
      3.   Радиационна защита
      Дейностите в тази област ще са съсредоточени върху:

                  —

                  по-доброто количествено измерване на рисковете за здравето от продължително излагане на ниски дози, включително индивидуалните особености, посредством епидемиологични проучвания и по-доброто познаване на механизмите чрез изследвания в областта на клетъчната и молекулярната биология;

                  —

                  повишаването на безопасността и ефективността на медицинските приложения на лъчението чрез нови технологични разработки и постигането на подходящ баланс между ползите и рисковете от тези приложения;

                  —

                  подобряването на съгласуваността и интегрираността на управлението на аварийни и следаварийни ситуации в Европа чрез разработване на общи инструменти и стратегии и демонстриране на тяхната ефективност в работни условия;

                  —

                  в другите области научноизследователските дейности в национален план ще бъдат по-ефективно интегрирани, както бъде сметнато за необходимо.

            4.   Инфраструктури
      Когато има ясно изразена допълнителна полза на европейско равнище най-вече с цел натрупване на критична маса, подкрепа за проектирането, модернизирането, изграждането и/или експлоатирането на ключови изследователски инфраструктури, необходими във всяка от посочените по-горе тематични области, включително улесняването на съответния достъп до съществуващите и бъдещите инфраструктури за отделни научни работници и научноизследователски екипи.
      5.   Човешки ресурси и обучение (3)

      Координация на националните програми и задоволяване на потребностите от общо обучение в областта на ядрената наука и технологии чрез набор от инструменти, включително такива, предназначени за постигане на краткосрочни резултати и които са конкурентоспособни, в рамките на общата подкрепа за човешките ресурси във всички тематични области. Това включва подкрепа за курсове за обучение и мрежи за обучение, както и мерки, които да направят сектора по-привлекателен за млади учени и инженери и които да подобрят координацията между образователните институции на Съюза с цел осигуряване еквивалентност на квалификациите във всички държави-членки.
      II.   ЕТИЧНИ АСПЕКТИ
      По време на изпълнението на настоящата специална програма и при извършваните в нейните рамки научноизследователски дейности трябва да се зачитат основните етични принципи. Те включват, наред с другото, принципите, залегнали в Хартата на основните права на Европейския съюз, включително защитата на човешкото достойнство и човешкия живот, защитата на личните данни и правото на неприкосновеност на личния живот, както и защитата на животните и околната среда в съответствие с правото на Общността и последните текстове на съответните международни конвенции, насоки и кодекси за поведение, например Декларацията от Хелзинки, Конвенцията на Съвета на Европа за правата на човека и биомедицината, подписана в Овиедо на 4 април 1997 г. и допълнителните протоколи към нея, Конвенцията на ООН за правата на детето, Универсалната декларация за човешкия геном и правата на човека, приета от ЮНЕСКО, Конвенцията на ООН за биологичните и токсичните оръжия, Международния договор за растителни генетични ресурси за прехрана и земеделие и съответните резолюции на Световната здравна организация.
      Ще се отчитат и становищата на европейската експертна група за етичните последици от биотехнологиите (1991—1997 г.) и становищата на европейската група по етиката в науката и новите технологии (от 1998 г.).
      В съответствие с принципа на субсидиарност и разнообразието от съществуващи в Европа подходи, участниците в научноизследователските проекти трябва да спазват законодателството, разпоредбите и етичните норми, действащи в държавите, в които ще се провеждат научните изследвания. Във всички случаи ще се прилага националното законодателство и от Общността няма да се финансират научни изследвания, които ще се провеждат в дадена държава-членка или друга държава, ако те са забранени във въпросната държава-членка или друга държава.
      При необходимост участниците в научноизследователски проекти трябва да поискат одобрение от съответните национални или местни комитети по етика преди започване на научноизследователска и развойна дейност. Комисията също така редовно ще прави преглед на етичните аспекти на предложенията, свързани с чувствителни от етична гледна точка въпроси, или когато етичните аспекти не са отчетени по подходящ начин. В определени случаи етичният преглед може да се извърши по време на изпълнението на даден проект.
      В член 13 от Договора за функционирането на Европейския съюз се изисква Съюзът и държавите-членки да държат изцяло сметка за изискванията за хуманно отношение към животните при изработването и осъществяването на политиките на Съюза, включително в областта на научните изследвания. Директива 86/609/ЕИО на Съвета от 24 ноември 1986 г. за сближаване на законовите, подзаконовите и административните разпоредби на държавите-членки относно защитата на животните, използвани за опитни и други научни цели (4) изисква всички експерименти да бъдат планирани по такъв начин, че да се избегне причиняването на стрес и безпричинна болка и страдание у опитните животни; да се използват минимален брой животни; да се използват животни с най-нисък праг на неврофизиологична чувствителност; и да се причинява най-малко болка, страдание, стрес или трайно увреждане. Промяната на генетичното наследство на животните и клонирането на животни може да се допусне само ако целите са етично обосновани и условията са такива, че се гарантира хуманното отношение към животните и се зачитат принципите на биологичното разнообразие. По време на изпълнението на настоящата специална програма Комисията редовно ще наблюдава научния напредък и националните и международните разпоредби, за да бъдат отчетени всички промени.

         (1)  ОВ L 412, 30.12.2006 г., стp. 1.

         (2)  Разбирането е, че Европейският научноизследователски съвет отговаря за подпомагането на перспективните изследвания във всички области на науката и технологиите.

         (3)  Разбирането е, че отговорността за мобилността на изследователите между всички области на науката и технологиите е на програма „Хора“ по Рамковата програма на Съюза.

         (4)  ОВ L 358, 18.12.1986 г., стp. 1.


title: Решение (ЕС) 2016/1554 на Европейския парламент от 28 април 2016 година относно приключването на сметките на Европейската фондация за обучение за финансовата 2014 година

text:
               14.9.2016

               BG

               Официален вестник на Европейския съюз

               L 246/329

         РЕШЕНИЕ (ЕС) 2016/1554 НА ЕВРОПЕЙСКИЯ ПАРЛАМЕНТ
   от 28 април 2016 година
   относно приключването на сметките на Европейската фондация за обучение за финансовата 2014 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската фондация за обучение за финансовата 2014 година,

               —

               като взе предвид доклада на Сметната палата относно годишните отчети на Европейската фондация за обучение за финансовата 2014 година, придружен от отговора на Фондацията (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на Фондацията във връзка с изпълнението на бюджета за финансовата 2014 година (05584/2016 – C8-0071/2016),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 1339/2008 на Европейския парламент и на Съвета от 16 декември 2008 г. за създаване на Европейска фондация за обучение (4), и по-специално член 17 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 94 и приложение V към своя правилник,

               —

               като взе предвид доклада на комисията по бюджетен контрол и становището на комисията по заетост и социални въпроси (A8-0116/2016),

               1.

               Констатира, че окончателните годишни отчети на Европейска фондация за обучение са приложени към доклада на Сметната палата.

               2.

               Одобрява приключването на сметките на Европейската фондация за обучение за финансовата 2014 година.

               3.

               Възлага на своя председател да предаде настоящото решение на директора на Европейската фондация за обучение, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 409, 9.12.2015 г., стр. 266.

      (2)  Вж. бележка под линия 1.

      (3)  ОВ L 298, 26.10.2012 г., стр. 1.

      (4)  ОВ L 354, 31.12.2008 г., стр. 82

      (5)  ОВ L 357, 31.12.2002 г., стр. 72

      (6)  ОВ L 328, 7.12.2013 г., стр. 42.


title: Решение на Изпълнителния комитет от 28 април 1999 година за съставяне на ръководство от образци на документи, в които може да се поставя виза (SCH/Com-ex (99) 14)

text:
Важна правна забележка

|

41999D0014

Официален вестник n° L 239 , 22/09/2000 стр. 0298 - 0298 специално чешко издание глава 19 том 02 стр. 264  - 264 специално испанско издание глава 19 том 02 стр. 264  - 264 специално унгарско издание глава 19 том 02 стр. 264  - 264 специално литвийско издание глава 19 том 02 стр. 264  - 264 LV.ES глава 19 том 02 стр. 264  - 264 MT.ES глава 19 том 02 стр. 264  - 264 PL.ES глава 19 том 02 стр. 264  - 264 SK.ES глава 19 том 02 стр. 264  - 264 специално словенско издание глава 19 том 02 стр. 264  - 264

		19990428Решение на Изпълнителния комитетот 28 април 1999 годиназа съставяне на ръководство от образци на документи, в които може да се поставя виза(SCH/Com-ex (99) 14)На срещата си, проведена в Берлин на 16 декември 1998 г., изпълнителният комитет реши да състави ръководство от образци на документи, в които може се поставя виза (SCH/Com-ex (98) 56).Ръководството се състои от следните глави:Част I | Документи за пътуване, в които може да се поставя виза |Част II | Паспорти на чужденци, който са издадени от шенгенски държави, в които може да се поставя виза |Част III | Списък с документите за пътуване, които са издадени от международни организации |Част IV | Последователно събран сборник от документи, които съдържат копия на оригинали |Част V | Информация на известни неистински паспорти |Изпълнителният комитет взема предвид факта, че в допълнение към част I (Документи за пътуване, в които може да бъде поставена виза), която му беше изпратена на 16 декември 1998 г., части II, III и V в момента се намират също на разположение (виж приложението [*].Това означава, че основните компоненти на ръководството от документи, в които може да бъде поставя виза, са на разположение. Постепенното събиране на сборник от документи, които съдържат копия от оригинали, е предприето на равнище Европейски съюз. Ръководството, което съдържа истински документи и което е издадено от Интерпол, може също така да бъде използвано.Преработеното издание на част I, както и части II, III и V, ще бъде разпространено сред дипломатическите мисии и консулските служби в чужбина. То може също така да бъде изпратено на граничните и на другите органи, които работят по въпроси, които са свързани със законодателството за чужденци.Съществуващите раздели на ръководството от документи, в които може да поставя виза, се преработват, когато е необходимо, например на всеки три месеца, като се започва от 1 юли 1999 г.Съставено в Люксембург на 28 април 1999 година.ПредседателC. H. Schapper[*] Виж приложението към документ SCH/Com-ex (98) 56.--------------------------------------------------


title: Решение (ЕС) 2017/594 на Съвета от 21 март 2017 година за сключване на Протокол към Споразумението за партньорство и сътрудничество за установяване на партньорство между Европейските общности и техните държави-членки, от една страна, и Република Узбекистан, от друга страна, за изменение на споразумението с цел разширяване на приложното поле на неговите разпоредби по отношение на двустранната търговия с текстилни изделия с оглед изтичането на срока на действие на двустранното споразумение относно текстилните изделия

text:
               28.3.2017

               BG

               Официален вестник на Европейския съюз

               L 81/1

         РЕШЕНИЕ (ЕС) 2017/594 НА СЪВЕТА
   от 21 март 2017 година
   за сключване на Протокол към Споразумението за партньорство и сътрудничество за установяване на партньорство между Европейските общности и техните държави-членки, от една страна, и Република Узбекистан, от друга страна, за изменение на споразумението с цел разширяване на приложното поле на неговите разпоредби по отношение на двустранната търговия с текстилни изделия с оглед изтичането на срока на действие на двустранното споразумение относно текстилните изделия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, във връзка с член 218, параграф 6, буква а), подточка v) от него,
   като взе предвид предложението на Европейската комисия,
   като взе предвид одобрението на Европейския парламент (1),
   като имат предвид, че:

               (1)

               На 9 юни 2010 г. Съветът упълномощи Комисията да започне преговори с Република Узбекистан за изменение на Споразумението за партньорство и сътрудничество за установяване на партньорство между Европейските общности и техните държави-членки, от една страна, и Република Узбекистан, от друга страна (2) (наричано по-нататък „споразумението“), така че да се гарантира, че приложението на принципите, които се прилагат за търговията с други стоки, ще бъде официално разширено по отношение на търговията с текстилни продукти. Тези преговори приключиха успешно и Протоколът за изменение на споразумението чрез заличаване на член 16 и на всички позовавания на него бе парафиран на 1 юли 2010 г.

               (2)

               В рамките на преговорите между двете страни бе договорено текстът да се актуализира и да се заличи една остаряла техническа разпоредба, чийто срок на действие е изтекъл през 1998 г., както и свързаното с нея съответно приложение.

               (3)

               В съответствие с Решение 2011/250/ЕС на Съвета (3) Протоколът към Споразумението за партньорство и сътрудничество за установяване на партньорство между Европейските общности и техните държави-членки, от една страна, и Република Узбекистан, от друга страна, за изменение на споразумението с цел разширяване на приложното поле на неговите разпоредби по отношение на двустранната търговия с текстилни изделия с оглед изтичането на срока на действие на двустранното споразумение относно текстилните изделия (наричан по-нататък „протоколът“), бе подписан на 7 април 2011 г., при условие за неговото сключване.

               (4)

               Протоколът следва да бъде сключен,

         ПРИЕ НАСТОЯЩОТО РЕШЕНИЕ:
   Член 1
   Протоколът към Споразумението за партньорство и сътрудничество за установяване на партньорство между Европейските общности и техните държави-членки, от една страна, и Република Узбекистан, от друга страна, за изменение на споразумението с цел разширяване на приложното поле на неговите разпоредби по отношение на двустранната търговия с текстилни изделия с оглед изтичането на срока на действие на двустранното споразумение относно текстилните изделия, се одобрява от името на Съюза (4).
   Текстът на протокола е приложен към настоящото решение.
   Член 2
   Председателят на Съвета извършва от името на Съюза нотификацията, предвидена в член 2 от протокола.
   Член 3
   Настоящото решение влиза в сила в деня на приемането му.

      Съставено в Брюксел на 21 март 2017 година.

            За Съвета

            Председател

         E. SCICLUNA

      (1)  Одобрението е дадено на 14.12.2016 г.

      (2)  ОВ L 229, 31.8.1999 г., стр. 3.

      (3)  ОВ L 106, 27.4.2011 г., стр. 1.

      (4)  Датата на влизане в сила на протокола ще бъде публикувана в Официален вестник на Европейския съюз от генералния секретариат на Съвета.


title: Решение (ЕС) 2016/1210 на Съвета от 18 юли 2016 година за сключване на протокол към Споразумението за партньорство и сътрудничество между Европейските общности и техните държави членки, от една страна, и Република Азербайджан, от друга страна, относно Рамково споразумение между Европейския съюз и Република Азербайджан за общите принципи за участието на Република Азербайджан в програми на Съюза

text:
               26.7.2016

               BG

               Официален вестник на Европейския съюз

               L 199/1

         РЕШЕНИЕ (ЕС) 2016/1210 НА СЪВЕТА
   от 18 юли 2016 година
   за сключване на протокол към Споразумението за партньорство и сътрудничество между Европейските общности и техните държави членки, от една страна, и Република Азербайджан, от друга страна, относно Рамково споразумение между Европейския съюз и Република Азербайджан за общите принципи за участието на Република Азербайджан в програми на Съюза
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 212 във връзка с член 218, параграф 6, втора алинея, буква а) от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:

               (1)

               Протоколът към Споразумението за партньорство и сътрудничество между Европейските общности и техните държави членки, от една страна, и Република Азербайджан, от друга страна, относно Рамково споразумение между Европейския съюз и Република Азербайджан за общите принципи за участието на Република Азербайджан в програми на Съюза (наричан по-долу „протоколът“) бе подписан от името на Съюза на 14 юни 2014 г.

               (2)

               Целта на протокола е да се определят финансовите и техническите правила, които да дадат възможност на Република Азербайджан да участва в някои програми на Съюза. Общата рамка, създадена с протокола, представлява икономическа, финансова и техническа мярка за сътрудничество, която осигурява възможност за достъп до помощ, по-специално финансова помощ, която се предоставя от Съюза по програмите на Съюза. Тази рамка се прилага само по отношение на онези програми на Съюза, за които в съответните правни актове за създаването им е предвидена възможност за участието на Република Азербайджан. Ето защо сключването на протокола не предполага упражняване на правомощия по различните секторни политики, провеждани с помощта на програмите, които се упражняват при създаването на програмите.

               (3)

               Протоколът следва да бъде одобрен,

         ПРИЕ НАСТОЯЩОТО РЕШЕНИЕ:
   Член 1
   Протоколът към Споразумението за партньорство и сътрудничество между Европейските общности и техните държави членки, от една страна, и Република Азербайджан, от друга страна, относно Рамково споразумение между Европейския съюз и Република Азербайджан за общите принципи за участието на Република Азербайджан в програми на Съюза (наричан по-долу „протоколът“) се одобрява от името на Съюза (2).
   Член 2
   Председателят на Съвета извършва от името на Съюза нотификацията, предвидена в член 10 от протокола (3).
   Член 3
   Настоящото решение влиза в сила в деня на приемането му.

      Съставено в Брюксел на 18 юли 2016 година.

            За Съвета

            Председател

         F. MOGHERINI

      (1)  Одобрение от 6 юли 2016 г. (все още непубликувано в Официален вестник).

      (2)  Протоколът е публикуван в ОВ L 19, 24.1.2015 г., стр. 4, заедно с решението за подписването му.

      (3)  Датата на влизане в сила на протокола ще бъде публикувана в Официален вестник на Европейския съюз от Генералния секретариат на Съвета.


title: 2007/799/ЕО: Решение на Съвета от 12 октомври 2006 година за подписване от името на Европейската общност на Протокол за изпълнение на Алпийската конвенция в областта на транспорта (протокол за транспорта)

text:
               8.12.2007

               BG

               Официален вестник на Европейския съюз

               L 323/13

         РЕШЕНИЕ НА СЪВЕТА
   от 12 октомври 2006 година
   за подписване от името на Европейската общност на Протокол за изпълнение на Алпийската конвенция в областта на транспорта (протокол за транспорта)
   (2007/799/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 71 във връзка с член 300, параграф 2, първа алинея, първо изречение от него,
   като взе предвид предложението на Комисията,
   като има предвид, че:

               (1)

               Насърчаването на мерки на международно равнище за разрешаване на регионалните и европейските проблеми, които възпрепятстват устойчивата мобилност в транспорта и водят до рискове за околната среда, е една от целите на политиката на Общността в областта на транспорта.

               (2)

               На 14 май 1991 г. Съветът упълномощи Комисията да участва от името на Общността в преговорите за Алпийската конвенция и протоколите към нея, като се консултира с държавите-членки.

               (3)

               С Решение 96/191/ЕО на Съвета (1) Общността сключи Конвенцията за защита на Алпите (Алпийска конвенция).

               (4)

               На 16-ото заседание на Постоянния комитет на Алпийската конвенция на 24—26 май 2000 г. въз основа на член 2, параграфи 2 и 3 от Алпийската конвенция беше приет Протокол за изпълнение на Алпийската конвенция в областта на транспорта.

               (5)

               Протоколът за транспорта предвижда рамка, основана на принципа на вземане на предохранителни мерки, принципа на предотвратяване и принципа „замърсителят плаща“ за гарантиране на устойчивата мобилност и опазването на околната среда за всички видове транспорт в региона на Алпите.

               (6)

               Протоколът за транспорта, съгласно член 24 от него, беше открит за подписване от договарящите страни на срещата на министрите за Алпийската конвенция, проведена в Люцерн на 30 и 31 октомври 2000 г., а след това в Република Австрия, като депозитар.

               (7)

               Превесът на компетенцията на Общността във връзка с принципа на единство при международното представителство на Общността следва да се изрази в едновременното подписване и впоследствие депозиране на съответните инструменти за ратификация или одобрение, ако е възможно, от Общността и нейните държави-членки, които са договарящи страни по конвенцията.

               (8)

               Целесъобразно е Протоколът за изпълнение на Алпийската конвенция в областта на транспорта (протокол за транспорта) да бъде подписан от името на Общността, при условие че бъде сключен на по-късен етап,

         РЕШИ:
   Член единствен
   Председателят на Съвета е оправомощен да определи лицето(ата), което(ито) е(са) упълномощено(и) да подпише(ат) Протокола за изпълнение на Алпийската конвенция в областта на транспорта (протокол за транспорта) от името на Общността, при условие че бъде сключен на по-късен етап, и да му(им) предостави необходимите за тази цел правомощия.

      Съставено в Люксембург на 12 октомври 2006 година.

            За Съвета

            Председател

         M. LINO

      (1)  ОВ L 61, 12.3.1996 г., стр. 31.
    ---documentbreak---

               8.12.2007

               BG

               Официален вестник на Европейския съюз

               L 323/15

         ПРЕВОД
   ПРОТОКОЛ ЗА ИЗПЪЛНЕНИЕ НА АЛПИЙСКАТА КОНВЕНЦИЯ ОТ 1991 Г. В ОБЛАСТТА НА ТРАНСПОРТА
   Протокол за транспорта
   ФЕДЕРАЛНА РЕПУБЛИКА ГЕРМАНИЯ,
   ФРЕНСКАТА РЕПУБЛИКА,
   ИТАЛИАНСКАТА РЕПУБЛИКА,
   КНЯЖЕСТВО ЛИХТЕНЩАЙН,
   КНЯЖЕСТВО МОНАКО,
   РЕПУБЛИКА АВСТРИЯ,
   КОНФЕДЕРАЦИЯ ШВЕЙЦАРИЯ,
   РЕПУБЛИКА СЛОВЕНИЯ,
   и
   ЕВРОПЕЙСКАТА ОБЩНОСТ,
   В съответствие със своята задача, произтичаща от Конвенцията за опазване на Алпите (Алпийската конвенция) от 7 ноември 1991 г., за следване на широкообхватна политика, насочена към опазването и устойчивото развитие на алпийския регион;
   В изпълнение на своите задължения по член 2, параграфи 2 и 3 от Алпийската конвенция;
   Със съзнанието, че екосистемите и ландшафтът на алпийския регион са особено чувствителни, че е възможно неговите географски и топографски условия да доведат до увеличаване на замърсяването и шума, както и че регионът притежава уникални природни ресурси и уникално културно наследство;
   Със съзнанието, че без подходящи мерки транспортът и причинените от него екологични щети ще продължат да се увеличават поради продължаващата интеграция на пазарите, социално-икономическото развитие и дейностите, свързани с прекарване на свободното време;
   С убеждението, че местното население трябва да може самò да определя плановете си за социално, културно и икономическо развитие и да взема участие в осъществяването им в съществуващата институционална рамка;
   Със съзнанието, че транспортът оказва въздействие върху околната среда и че екологичните щети, които причинява, имат нарастващи отрицателни последствия и носят рискове за екологията, здравето и безопасността, и че към тях е нужен общ подход;
   Със съзнанието, че са необходими засилени мерки за безопасност при транспортирането на опасни материали;
   Със съзнанието, че е необходимо да се предприемат широкообхватни действия за наблюдение, изследване и предоставяне на информация и консултация, за да се установят връзките между транспорта, здравеопазването, околната среда и икономическото развитие, както и да се демонстрира нуждата от намаляване на екологичните щети;
   Със съзнанието, че в алпийския регион транспортната политика, основана на принципите на устойчивост, е в интерес както на алпийското, така и на неалпийското население, както и че е необходимо алпийските региони да се съхранят едновременно като местообитание и природен и икономически регион;
   Със съзнанието, че от една страна, съществуващият потенциал на видовете транспорт не се използва в достатъчна степен и че от друга страна, не се взема достатъчно предвид значението на инфраструктурите за по-екологични транспортни системи (като железопътния транспорт, вътрешноводния и морския транспорт и комбинирания транспорт) или на транснационалната съвместимост и управление на различните транспортни средства, както и че по тази причина е необходимо тези транспортни системи да се оптимизират посредством значително укрепване на мрежите във и извън алпийския регион;
   Със съзнанието, че решенията по регионалното планиране и икономическите политики, които се вземат във и извън алпийския регион, имат значително въздействие върху развитието на алпийския транспорт;
   В желанието си да допринесат решително за устойчивото развитие и повишаването на качеството на живот чрез намаляване на обема на трафика, по-екологично управление на транспорта и повишаване на ефективността и ефикасността на съществуващите транспортни системи;
   Убедени, че е необходимо да се намери баланс между икономическите интереси, социалните нужди и екологичните изисквания;
   Като спазват надлежно двустранните и многостранните конвенции, сключени между договарящите страни и Европейската общност, по-специално в областта на транспорта;
   Убедени, че определени проблеми могат да бъдат решени единствено в трансгранична рамка и че изискват съвместни мерки от страна на алпийските държави,
   СЕ СПОРАЗУМЯХА ЗА СЛЕДНОТО:
   ГЛАВА I
   ОБЩИ РАЗПОРЕДБИ
   Член 1
   Цели
   1.   Договарящите страни се ангажират да провеждат устойчива транспортна политика, която:

               а)

               да намали отрицателните последствия и рискове, произтичащи от вътрешноалпийския и трансалпийския транспорт, дотолкова, че да не вреди на хората, флората и фауната, както и на тяхната среда и местообитания, inter alia, като се прехвърли повече трафик, особено товарен, към железниците, по-специално чрез създаване на подходяща инфраструктура и стимули съобразно пазарните принципи;

               б)

               да допринесе за устойчивото развитие на местообитанията и икономическите области като основни предпоставки за самото съществуване на хората, населяващи алпийския регион, чрез осъществяване на транспортна политика, обхващаща всички видове транспорт и хармонизирана между различните договарящи страни;

               в)

               да подпомогне да се намали или ограничи, доколкото е възможно, всяко въздействие, което би могло да изложи на опасност ролята и природните ресурси на алпийския регион и опазването на неговите природни и културни пейзажи, чиято значимост надхвърля алпийските граници, и което би могло да застраши запазването на тази все още непокътната в голямата си част територия;

               г)

               да гарантира движението на алпийския и трансалпийския транспорт на икономически поносима цена чрез увеличаване на ефикасността на транспортните системи и насърчаване на видовете транспорт, които са най-екологични и най-икономични от гледна точка на природните ресурси;

               д)

               да гарантира лоялната конкуренция между видовете транспорт.

         2.   Договарящите страни се задължават да развиват транспортния сектор, като прилагат принципа на вземане на предохранителни мерки, принципа на предотвратяване и принципа „замърсителят плаща“.
   Член 2
   Определения
   За целите на настоящия протокол:

               „Трансалпийски транспорт“ е транспорт, състоящ се от пътувания, чиято начална и крайна точка е извън алпийския регион.

               „Вътрешноалпийски транспорт“ е транспорт, състоящ се от пътувания, чиято начална и крайна точка е в алпийския регион (вътрешен транспорт), както и транспорт, състоящ се от пътувания, чиято начална или крайна точка е в алпийския регион.

               „Поносими отрицателни последствия и рискове“ са отрицателни последствия и рискове, които се определят чрез оценка на въздействието върху околната среда и анализ на риска, с цел да се сложи край на всяко по-нататъшно увеличаване на отрицателните последствия и рискове, както и, при необходимост, същите да бъдат намалени чрез подходящи мерки, както в случаи на ново строителство, така и при съществуваща инфраструктура, които имат значително въздействие върху земята.

               „Външни разходи“ са разходи, които не се поемат от потребителя на стоки или услуги. Те включват разходи по инфраструктурата, когато използването ѝ е безплатно, разходите, произтичащи от замърсяването на околната среда и шума, както и разходите от щети, причинени на хора или имущество от транспорта.

               „Ново мащабно строителство, промени или големи разширения на съществуващи транспортни инфраструктури“ са инфраструктурни проекти с последствия, които подлежат на оценка на въздействието върху околната среда в съответствие с националното законодателство в областта на оценката на въздействието или с действащите международни конвенции.

               „Пътища с голям капацитет“ са магистрали и пътища с две или повече ленти, без пресечки, или всеки път, чийто трафик има въздействие върху околната среда, подобно на въздействието на магистралите.

               „Цели за качество на околната среда“ са цели, описващи степента на качество на околната среда, която трябва да се постигне, при надлежно съобразяване с последствията за екосистемите. Те определят критерии за качество (които могат да бъдат актуализирани) за опазването на природното и културното наследство от материална, географска и времева гледна точка.

               „Стандарти за качество на околната среда“ са специфични стандарти, които позволяват постигането на целите за качество на околната среда. Те определят целите, приложими към определени параметри, процедурите за измерване и общите изисквания.

               „Индикатори за качество на околната среда“ са индикатори, които позволяват измерване или оценка на настоящото състояние на екологичните щети, както и предсказване на евентуални промени.

               „Принципът на вземане на предохранителни мерки“ е принцип, според който мерките, предназначени за избягване, контрол или намаляване на сериозни или необратими последствия върху здравето и околната среда, не следва да бъдат отлагани с аргумента, че научните изследвания все още не са доказали категорично съществуването на причинно-следствена връзка между съответните вещества и тяхната потенциална опасност за здравето и околната среда.

               „Принципът замърсителят плаща“, включително поемането на отговорност за причинените последствия, е принцип, според който разходите за предотвратяване, контрол и намаляване на екологичните щети и за възстановяване на околната среда до приемливо състояние следва да бъдат заплатени от замърсителите. Последните следва, доколкото е възможно, да заплатят цялата стойност на въздействието на транспорта върху здравето и околната среда.

               „Проучване за целесъобразност“ е изследване в съответствие с националните разпоредби по време на планирането на ново мащабно строителство, промени или значителни разширения на съществуващите транспортни инфраструктури, на целесъобразността на проектите от гледна точка както на транспортната политика, така и на икономическото им, екологично и социално-културно въздействие.

         Член 3
   Устойчив транспорт и мобилност
   1.   С оглед да дадат възможност на транспорта да се развива по устойчив начин, договарящите страни се задължават да ограничават чрез съгласувана транспортна и екологична политика породените от транспорта отрицателни последствия и рискове, като вземат предвид:

               а)

               значимостта на околната среда, с цел:

                           аа)

                           използването на природни ресурси да се намали, доколкото е възможно, до степен, която не надвишава тяхната естествена способност да се възстановяват;

                           бб)

                           вредните емисии да се намалят до степен, която не нарушава абсорбционния капацитет на съответната околна среда;

                           вв)

                           емисията на вещества в околната среда да се ограничи, за да се избегне нарушаването на екологичните структури и техните природни цикли.

               б)

               нуждите на населението, с цел:

                           аа)

                           да се позволи достъпът на хора, работна ръка, стоки и услуги, като същевременно ефективно се защитава околната среда, пести се енергия и пространство и се задоволяват основните нужди на населението;

                           бб)

                           да се избягва застрашаването на човешкото здраве и да се намали рискът от екологични катастрофи, както и броят и сериозността на инцидентите.

               в)

               значимостта на икономическите критерии, с цел:

                           аа)

                           да се повиши рентабилността на транспортния сектор и да се включат външните разходи;

                           бб)

                           да се насърчава оптималното използване на съществуващите инфраструктури;

                           вв)

                           да се увеличи заетостта в предприятията, които работят добре в различните сектори на икономиката.

               г)

               необходимостта да се вземат засилени мерки срещу шума поради специфичната топография на Алпите.

         2.   В съответствие с действащото национално и международно законодателство договарящите страни се задължават да развиват национални, регионални и местни стратегии, цели и мерки, които:

               а)

               да вземат предвид различните екологични, икономически и социално-културни данни и различните нужди;

               б)

               да позволяват намаляването на екологичните щети, причинени от транспорта, като създават икономически инструменти, съчетани с мерки за регионално планиране и планиране в областта на транспорта.

         Член 4
   Вземане предвид на целите в други политики
   1.   Договарящите страни се задължават да вземат предвид целите на настоящия протокол в други свои политики.
   2.   Договарящите страни се задължават да предвиждат и оценяват последствията от други политики, стратегии и концепции, които се изпълняват извън областта на транспорта.
   Член 5
   Участие на регионалните и местните органи
   1.   Договарящите страни насърчават международното сътрудничество между компетентните институции, за да се намерят най-добрите трансгранични решения и да се постигнат споразумения по хармонизирани решения.
   2.   Всяка договаряща страна определя, в границите на своята институционална рамка, най-подходящото ниво на координация и сътрудничество между пряко заинтересованите институции и регионални органи, за да насърчава солидарността при поемане на отговорност, по-специално, за да използва и развива единодействието при изпълнение на транспортните политики и произтичащите от тях мерки.
   3.   Пряко заинтересованите регионални и местни органи са страни по различните етапи на подготовка и изпълнение на тези политики и мерки в границите на техните компетенции и на съществуващата институционална рамка.
   Член 6
   Засилени национални разпоредби
   С цел да се опази екологично чувствителният алпийски регион и без да се засягат действащите международни конвенции, договарящите страни могат да вземат мерки, отиващи отвъд предвидените в настоящия протокол, поради особени ситуации, свързани с техни природни области, или по причини, свързани с общественото здраве, безопасност или опазване на околната среда.
   ГЛАВА II
   СПЕЦИФИЧНИ МЕРКИ
   A)   СТРАТЕГИИ, КОНЦЕПЦИИ, ПРОЕКТИ
   Член 7
   Обща стратегия в областта на транспортната политика
   1.   С оглед да се гарантира устойчивост, договарящите страни се задължават да насърчават рационалното безопасно управление на транспорта, по-специално чрез хармонизирани трансгранични мрежи, с цел:

               а)

               да се гарантира добра координация между различните видове транспорт и транспортни средства, както и да се насърчава интермодалността;

               б)

               да се оптимизира използването на съществуващите транспортни системи и инфраструктури в Алпите, включително използването на електронно предаване на данни, като външните и инфраструктурните разходи се поемат от замърсителите, доколкото е възможно в съответствие с нанесените щети;

               в)

               да се насърчава, чрез мерки за структурно и регионално планиране, прехвърлянето на транспорта на хора и стоки към по-екологични транспортни средства и към интермодални транспортни системи;

               г)

               да се подпомага намаляването на обема на трафика.

         2.   Договарящите страни се задължават да вземат необходимите мерки за гарантиране във възможно най-голяма степен на:

               а)

               опазването на комуникационните пътища срещу природни опасности;

               б)

               опазването на хората и околната среда в особено засегнати от транспорта области;

               в)

               постепенното намаляване на емисиите на вредни вещества и шум от всички видове транспорт, включително чрез използването на най-добрите налични технологии;

               г)

               по-голяма безопасност на транспорта.

         Член 8
   Оценка и процедура на междуправителствена консултация
   1.   В случай на ново мащабно строителство, промени или големи удължавания на съществуващата транспортна инфраструктура договарящите страни се задължават да направят проучвания за целесъобразност, оценка на въздействието върху околната среда и анализи на риска, както и да направят оценка на резултатите в светлината на целите на настоящия протокол.
   2.   Планирането на транспортната инфраструктура в Алпите трябва да бъде осъществено по координиран и съгласуван начин. В случай на проект със значително трансгранично въздействие всяка договаряща страна се задължава да проведе, най-късно след представянето на проучванията, съвместни консултации с другите заинтересовани договарящи страни. С настоящите разпоредби не се засяга правото на всяка договаряща страна да строи транспортна инфраструктура, проектът за която е в съответствие с нейния вътрешен правен ред по време на приемането на настоящия протокол или необходимостта от която е установена в съответствие със закона.
   3.   Договарящите страни насърчават нарастващото съобразяване на транспортната политика с екологичното управление на предприятията в техните държави.
   Б)   ТЕХНИЧЕСКИ МЕРКИ
   Член 9
   Обществен транспорт
   С цел да се запази и подобри структурата на местообитанието и икономическата организация на Алпите, както и привлекателността на региона за почивки и туристически цели по устойчив начин, договарящите страни се задължават да насърчават създаването и развитието на достъпни екологично приспособени системи на обществен транспорт.
   Член 10
   Железопътен, вътрешноводен и морски транспорт
   1.   С цел да се използва по-добре специфичната способност на железниците да отговарят на изискванията на транспорта на дълги разстояния, както и използването на железопътната мрежа за икономическа дейност и туризъм в Алпите, договарящите страни насърчават, в границите на своите компетенции:

               а)

               подобряването на железопътната инфраструктура чрез строителство и развитие на големи трансалпийски железопътни пътища, включително свързването на пътища и подходящи терминали;

               б)

               допълнителната оптимизация на железопътните предприятия и тяхната модернизация, по-специално за трансграничния транспорт;

               в)

               приемането на мерки за прехвърляне на транспорта на далечни разстояния на хора и стоки към железниците и по-нататъшното хармонизиране на таксите за ползване на транспортната инфраструктура;

               г)

               интермодални транспортни системи и по-нататъшно развитие на железопътния транспорт;

               д)

               увеличаване на използването на железниците и създаване на насочено към потребителите единодействие между транспорта на пътници на дълги разстояния, регионалния и местния транспорт.

         2.   С цел намаляване на обема на преминаване на стоки, превозвани по суша, договарящите страни насърчават усилията за увеличаване на използването на вътрешноводния и морския транспорт.
   Член 11
   Шосеен транспорт
   1.   Договарящите страни се въздържат от строителство на нови пътища с голям капацитет за трансалпийски транспорт.
   2.   Могат да бъдат изготвяни проекти за пътища с голям капацитет за вътрешноалпийски транспорт, при условие че:

               а)

               целите, посочени в член 2, параграф 2, буква ѝ) от Алпийската конвенция могат да бъдат постигнати чрез целесъобразни предохранителни и компенсаторни мерки, определени в оценката на въздействието върху околната среда;

               б)

               изискванията на транспорта не могат да бъдат изпълнени чрез по-добро използване на съществуващия пътен и железопътен капацитет, чрез удължаване или строителство на нови железопътни линии и на вътрешноводна и морска транспортна инфраструктура, чрез подобряване на комбинирания транспорт или чрез други мерки по организацията на транспорта;

               в)

               резултатите от проучването за целесъобразност показват, че проектът е икономически перспективен, рисковете са ограничени и резултатът от оценката на въздействието върху околната среда е положителен;

               г)

               регионалното планиране и/или програми и устойчиво развитие са взети предвид.

         3.   Все пак, с оглед на географските особености и специфичната организация на алпийския регион, който невинаги може да бъде ефективно обслужван единствено от обществения транспорт, договарящите страни признават необходимостта от създаване и запазване в отдалечените области на достатъчна транспортна инфраструктура за функционирането на частния транспорт.
   Член 12
   Въздушен транспорт
   1.   Договарящите страни се задължават да намалят, доколкото е възможно, екологичните щети, причинени от въздушния транспорт, включително шума от въздухоплавателните средства, без да ги прехвърлят на други региони. Като вземат предвид целите на настоящия протокол, те полагат усилия за ограничаването или, когато е целесъобразно, забраняват спусканията от въздуха на места, различни от летища. С цел опазването на дивата фауна договарящите страни вземат мерки за налагането на времеви и пространствени ограничения за бездвигателен въздушен транспорт за прекарване на свободното време.
   2.   Договарящите страни се задължават да подобрят системите на обществен транспорт, които да свързват летищата около Алпите с различните алпийски региони, за да може да бъде задоволено търсенето на превоз, без допълнително да се причиняват вреди на околната среда. В този контекст договарящите страни ограничават, доколкото е възможно, строителството на нови летища, както и всяко значително разширяване на съществуващите летища в Алпите.
   Член 13
   Туристически съоръжения
   1.   Договарящите страни се задължават да извършат оценка, в светлината на целите на настоящия протокол, на въздействието на транспорта върху новите туристически съоръжения и при необходимост да вземат предохранителни или компенсаторни мерки, за да изпълнят целите на настоящия или други протоколи. В този случай общественият транспорт има приоритет.
   2.   Договарящите страни подкрепят създаването и запазването на области с ненатоварен трафик и области без трафик, изключването на автомобилите от някои туристически места и мерките за насърчаване на туристите да не пристигат със или да не използват автомобили.
   Член 14
   Реални разходи
   В опита си да повлияят на оптимизирането на транспортните маршрути, като се вземат предвид в по-голяма степен реалните разходи от различните видове транспорт, договарящите страни се съгласяват да прилагат принципа „замърсителят плаща“ и да подкрепят създаването и използването на система за изчисляване на инфраструктурните и външните разходи. За тази цел трябва постепенно да се въведат специфични за транспорта системи на таксуване за покриването на тези реални разходи по справедлив начин, както и да се:

               а)

               насърчава използването на най-екологичните начини и средства за транспорт;

               б)

               постигне по-балансирано използване на транспортната инфраструктура;

               в)

               предоставят стимули за създаване на повече възможности за намаляване на екологичните и социално-икономическите разходи чрез мерки за структурно и регионално планиране, които имат въздействие върху транспорта.

         В)   МОНИТОРИНГ И КОНТРОЛ
   Член 15
   Предлагане и използване на транспортната инфраструктура
   1.   Договарящите страни се задължават да регистрират в референтен документ и периодично да актуализират сведения за състоянието, развитието и използването или подобряването на транспортната инфраструктура с голям капацитет и на транспортните системи, както и за намаляването на екологичните щети. За тази цел те използват една и съща форма на представяне.
   2.   Въз основа на гореспоменатия референтен документ договарящите се страни обсъждат степента, до която изпълнителните мерки са допринесли за постигането и допълнителното развитие на целите на Алпийската конвенция и особено на настоящия протокол.
   Член 16
   Цели за качество на околната среда, стандарти и индикатори
   1.   Договарящите страни определят и работят за постигане на цели за качество на околната среда при създаване на устойчиви средства за транспорт.
   2.   Те се споразумяват за необходимостта от подходящи стандарти и индикатори за специфичните изисквания на алпийския регион.
   3.   Прилагането на тези стандарти и индикатори има за цел измерване на промените, които засягат околната среда и здравето поради вреди, причинени от транспорта.
   ГЛАВА III
   КООРДИНАЦИЯ, ИЗСЛЕДВАНИЯ, ОБУЧЕНИЕ, ИНФОРМАЦИЯ
   Член 17
   Координация и информация
   Договарящите страни се споразумяват да провеждат общи заседания, когато е необходимо, с цел да:

               а)

               направят оценка на въздействието на мерките, предприети по силата на настоящия протокол;

               б)

               се консултират помежду си преди всяко важно решение в областта на транспортната политика, което е вероятно да има въздействие върху другите договарящи страни;

               в)

               насърчават обмена на информация относно изпълнението на настоящия протокол, като дават приоритет на използването на съществуващите информационни системи;

               г)

               постигат споразумение преди всяко важно решение в областта на транспортната политика, по-специално, за да го направят част от хармонизираната трансгранична политика по регионално планиране.

         Член 18
   Изследвания и наблюдения
   1.   Договарящите страни си сътрудничат тясно при насърчаването и хармонизирането на изследванията и систематичните наблюдения на взаимодействието между транспорта и околната среда в Алпите, както и на специфичното технологично развитие, което ще увеличи икономическата ефективност на екологичните транспортни системи.
   2.   Резултатите от съвместните изследвания и наблюдения надлежно се вземат предвид при обсъждане на изпълнението на настоящия протокол, по-специално, за да се изработят методи и критерии, които да направят възможно определянето на устойчивото развитие на трафика.
   3.   Договарящите страни гарантират, че различните резултати от националните изследвания и систематични наблюдения са включени в обща система за постоянно наблюдение и информация, както и че те са достъпни за обществеността по силата на съществуващата институционална рамка.
   4.   Договарящите страни подкрепят пилотни проекти за прилагане на концепции и технологии за устойчив транспорт.
   5.   Договарящите страни подкрепят изследванията на приложимостта на методите за интермодална стратегическа оценка на въздействието в Алпите.
   Член 19
   Обучение и предоставяне на информация на обществеността
   Договарящите страни насърчават основното и допълнителното обучение и предоставянето на информация на обществеността относно целите, мерките и изпълнението на настоящия протокол.
   ГЛАВА IV
   МОНИТОРИНГ И ОЦЕНКА
   Член 20
   Изпълнение
   Договарящите страни се задължават да гарантират изпълнението на настоящия протокол, като вземат всички подходящи мерки в границите на съществуващата институционална рамка.
   Член 21
   Мониторинг на спазването на задълженията по протокола
   1.   Договарящите страни докладват редовно на постоянния комитет относно мерките, предприети по силата на настоящия протокол. Докладите обхващат също така ефективността на предприетите мерки. Периодичността на предоставяне на докладите се определя от Алпийската конференция.
   2.   Постоянният комитет разглежда тези доклади, за да гарантира, че договарящите страни изпълняват задълженията си, произтичащи от настоящия протокол. Той може също така да поиска допълнителна информация от съответните договарящи страни или да прибегне до използването на други източници на информация.
   3.   Постоянният комитет изготвя на вниманието на Алпийската конференция доклад относно спазването от страна на договарящите стани на задълженията, произтичащи от настоящия протокол.
   4.   Алпийската конференция взема предвид този доклад. Ако констатира, че задълженията не са изпълнени, тя може да приеме препоръки.
   Член 22
   Оценка на ефективността на разпоредбите
   1.   Договарящите страни правят редовен преглед и оценка на ефективността на разпоредбите на настоящия протокол. Ако е необходимо, те обсъждат приемането на съответни изменения на настоящия протокол, за да подпомогнат постигането на целите.
   2.   Регионалните и местните органи следва да участват в тази оценка в границите на съществуващата институционална рамка. Могат да бъдат търсени консултации от неправителствените организации, действащи в тази област.
   ГЛАВА V
   ЗАКЛЮЧИТЕЛНИ РАЗПОРЕДБИ
   Член 23
   Връзки между Алпийската конвенция и протокола
   1.   Настоящият протокол представлява протокол към Алпийската конвенция по смисъла на член 2 от нея и всички останали членове от конвенцията, свързани с тези въпроси.
   2.   Страни по настоящия протокол могат да станат само договарящите страни по Алпийската конвенция. Всяко денонсиране на Алпийската конвенция означава също така и денонсиране на настоящия протокол.
   3.   Когато на Алпийската конференция се обсъждат въпроси, свързани с настоящия протокол, в гласуването по тях могат да вземат участие само договарящите страни по настоящия протокол.
   Член 24
   Подписване и ратифициране
   1.   Настоящият протокол е открит за подписване от държавите, подписали Алпийската конвенция, и от Европейската общност на 31 октомври 2000 г., както и в Република Австрия в качеството ѝ на депозитар от 6 ноември 2000 г.
   2.   Настоящият протокол влиза в сила в договарящите страни, които са изразили своето съгласие да се обвържат от гореспоменатия протокол, три месеца след датата, на която три държави депозират своите инструменти за ратификация, приемане или одобрение.
   3.   За страните, които изразят своето съгласие да се обвържат от протокола на по-късна дата, протоколът влиза в сила три месеца след датата на депозиране на инструмента за ратификация, приемане или одобрение. След влизане в сила на изменение към протокола всяка нова договаряща страна по гореспоменатия протокол става договаряща страна по изменения протокол.
   Член 25
   Нотификация
   По отношение на настоящия протокол депозитарят уведомява всяка посочена в преамбюла държава, както и Европейската общност относно:

               а)

               всеки подпис;

               б)

               депозирането на всеки инструмент за ратификация, приемане или одобрение;

               в)

               всяка дата на влизане в сила;

               г)

               всяка декларация, направена от договаряща страна или подписала настоящия протокол страна;

               д)

               всяко денонсиране, за което е получена нотификация от договаряща страна, включително датата, на която това денонсиране влиза в сила.

      В доказателство за което долуподписаните упълномощени представители полагат подписите си под настоящия протокол.
      Съставено в Люцерн на тридесет и първи октомври двехилядната година на италиански, немски, словенски и френски език, като текстовете на всеки един от тези четири езика са еднакво автентични, а оригиналният текст се депозира в австрийските държавни архиви. Депозитарят изпраща заверено копие до всяка една от страните, подписали конвенцията.

         За Федерална република Германия,
         За Френската република,
         За Италианската република,
         За Княжество Лихтенщайн,
         За Княжество Монако,
         За Република Австрия,
         За Конфедерация Швейцария,
         За Република Словения,
         За Европейската общност.